CELEX: 52016PC0560
Language: et
Date: 2016-09-09
Title: Ettepanek: NÕUKOGU DIREKTIIV, millega muudetakse tehnika arenguga kohandamise eesmärgil Euroopa Parlamendi ja nõukogu direktiivi 2009/48/EÜ (mänguasjade ohutuse kohta) II lisa plii osas

EUROOPA KOMISJON
            Brüssel,9.9.2016
            COM(2016) 560 final
            2016/0267(NLE)
            Ettepanek:
            NÕUKOGU DIREKTIIV,
            millega muudetakse tehnika arenguga kohandamise eesmärgil Euroopa Parlamendi ja nõukogu direktiivi 2009/48/EÜ (mänguasjade ohutuse kohta) II lisa plii osas
            (EMPs kohaldatav tekst)
            {SWD(2016) 289 final}{SWD(2016) 290 final}
            
               
         
         
            
               SELETUSKIRI
            
            
               1.ETTEPANEKU TAUST
            
            
               •Ettepaneku põhjused ja eesmärgid
            
            
               
                  Direktiivis 2009/48/EÜ mänguasjade ohutuse kohta on II lisa III osa punktis 13 sätestatud mänguasjadest ja mänguasjade osadest eralduvate ainete migratsiooni piirnormid seoses teatavate kemikaalidega, sealhulgas pliiga, mis võivad sisalduda kuivas, vedelas ja mahakraabitud mänguasjamaterjalis. Laste piisava kaitse tagamiseks antakse direktiiviga 2009/48/EÜ komisjonile õigus muuta II lisa III osa punkti 13 tehnika ja teaduse arenguga kohandamiseks. Kooskõlas direktiivi 2009/48/EÜ artikli 46 lõikega 1 võetakse need meetmed vastu vastavalt direktiivi artikli 47 lõikes 2 osutatud kontrolliga regulatiivmenetlusele.
               
               
                  Eesmärgiga karmistada mänguasjades sisalduva plii piirnorme Euroopa Toiduohutusameti (EFSA) uusimate teaduslike tõendite põhjal koostas komisjon direktiivi eelnõu, mis pandi hääletusele direktiivi 2009/48/EÜ artikli 47 alusel moodustatud mänguasjaohutuse komitees. Komitee ei esitanud direktiivi eelnõu kohta arvamust oma 14. jaanuari 2015. aasta koosolekul.
               
               
                  Kooskõlas otsuse 1999/468/EÜ artikliga 5a on komisjon kohustatud juhul, kui komitee esitab negatiivse arvamuse või kui arvamust ei anta, esitama nõukogule ettepaneku võetavate meetmete kohta ja edastama selle samal ajal Euroopa Parlamendile. Kahe kuu jooksul alates ettepaneku edastamise kuupäevast võtab nõukogu kvalifitseeritud häälteenamusega vastu otsuse. Kui nõukogu on kavandatud meetme vastu, ei võeta seda vastu. Kui nõukogu näeb ette kavandatud meetme vastuvõtmise või kui nõukogu ei tee otsust, esitatakse kavandatud meede Euroopa Parlamendile. Kui Euroopa Parlament väljendab oma pädevate liikmete häälteenamusega vastuseisu kavandatud meetmele nelja kuu jooksul alates ettepaneku esitamisest nõukogule , ei võeta seda vastu. Kui Euroopa Parlament ei avalda selle aja jooksul vastuseisu, tuleb kavandatud meede vastu võtta.
               
               
                  Varsti pärast komitee 14. jaanuari 2015. aasta koosolekut avaldati Madalmaade rahvatervise ja keskkonnainstituudi (RIVM) 2008. aasta aruande parandus, milles juhiti tähelepanu direktiivi 2009/48/EÜ II lisa III osa punkti 13 tabelis esitatud migratsiooni piirnormidele. Paranduses leiti, et kuivas ja märjas mänguasjamaterjalis leiduvate elementide piirnormid arvutati 2008. aastal valesti. Arvutus põhines materjalikogustel, mida lapsed neelavad eeldatavasti alla üks kord päevas, kuid allaneelamine toimuks siiski vaid üks kord nädalas. Pärast komisjoniga konsulteerimist väitis tervise ja keskkonnariskide teaduskomitee (SCHER) 2016. aasta aprillis, et igapäevase allaneelamise eeldamine oli asjakohane, kinnitades sellega, et Madalmaade rahvatervise ja keskkonnainstituudi 2008. aasta aruandes mänguasjades leiduvate elementide ohutute piirnormide arvutamiseks kasutatud metoodika on õige. Seega tuleks mänguasjades sisalduva plii piirnormide läbivaatamisel rakendada sama metoodikat, mida käesolevas ettepanekus ka tehakse.
               
            
            
               •Kooskõla poliitikavaldkonnas praegu kehtivate õigusnormidega
            
            
               
                  Nagu näitavad eespool nimetatud teaduslikud tõendid, ei ole 2009. aastal direktiivi 2009/48/EÜ II lisa III osa punktis 13 kehtestatud kaitse tase pliiga kokkupuute vastu enam piisav. Seetõttu on vaja muuta kehtivaid plii migratsiooni piirnorme ja viia need kooskõlla uusimate teadusandmetega, et vähendada laste kokkupuudet pliiga.
               
               
                  Oma otsuses 2012/160/EL teatas komisjon, et 2009. aasta plii migratsiooni piirnormid ei paku enam lastele nõuetekohast kaitset.
               
            
            
               •Kooskõla muude liidu tegevuspõhimõtetega
            
            
               
                  ELi tasandil on juba piiratud plii sisaldust toiduga kokkupuutuvates keraamilistes ja plastmaterjalides. Määrusega (EÜ) nr 1907/2006 (REACH) piiratakse pliikarbonaatide ja -sulfaatide kasutamist värvis ja ehetes. Kemikaalimäärusega REACH piiratakse ka plii turustamist ja kasutamist üldsusele tarnitavates tarbekaupades, kuid sellest piirangust vabastatakse mänguasjad, arvestades direktiivis 2009/48/EÜ sätestatud konkreetseid plii migratsiooni piirnorme mänguasjade jaoks.
               
            
            
               2.ÕIGUSLIK ALUS, SUBSIDIAARSUS JA PROPORTSIONAALSUS
            
            
               •Õiguslik alus
            
            
               
                  Ettepaneku õiguslik alus on direktiivi 2009/48/EÜ (mänguasjade ohutuse kohta) artikli 46 lõike 1 punkt b.
               
            
            
               •Subsidiaarsus (ainupädevusse mittekuuluva valdkonna puhul) 
            
            
               
                  Ettepaneku eesmärk on tagada laste kõrgetasemeline kaitse, kindlustades samas siseturgu. Liikmesriikide individuaalselt võetud meetmed, nagu erinev riiklik piirnorm, mille Saksamaa võib säilitada – pärast Üldkohtu 14. mai 2014. aasta otsust kohtuasjas T-198/12 – kuni mänguasjades sisalduva plii uusi piirnorme kehtestavate ELi sätete jõustumise kuupäevani, toovad kaasa Euroopa laste ebavõrdse kaitse, samuti siseturu killustatuse ning loovad tõkkeid mänguasjakaubanduses.
               
               
                  Et direktiivis 2009/48/EÜ sätestatakse ammendavad eeskirjad mänguasjade ohutuse ja mänguasjade siseturu tagamiseks, on direktiivi muutmine seoses kohaldatavate plii piirnormidega ainus viis, kuidas kindlustada laste ohutuse nõutud kõrge tase ja siseturu toimimine.
               
            
            
               •Proportsionaalsus
            
         
         
            
               
                  Arvestades plii mõju laste närvisüsteemi arengule, eelkõige õpiraskusi, tuleks laste kokkupuudet pliiga, sealhulgas kokkupuudet mänguasjade kaudu, vähendada nii palju kui võimalik. See eesmärk ei tähenda poliitika väljatöötamist uutes valdkondades, sest mänguasjade ohutust käsitlevad ELi õigusaktid on olemas, sealhulgas komisjonile antud volitus võtta selle eesmärgi saavutamiseks vastu rakendusakte. Muud meetmed peale kehtivate plii migratsiooni piirnormide muutmise ja nende viimaste teadusandmetega kooskõlla viimise oleksid laste kui eriti haavatava rahvastikurühma kaitsmiseks vähem tõhusad.
               
            
            
               3.JÄRELHINDAMISTE, SIDUSRÜHMADEGA KONSULTEERIMISE JA MÕJUHINDAMISTE TULEMUSED
            
            
               •Konsulteerimine sidusrühmadega
            
            
               
                  Komisjon teavitas kõiki asjaomaseid sidusrühmi (liikmesriigid, tootmisharu esindajad, tarbijakaitseühingud, standardiasutused, teavitatud asutused) oma algatusest mänguasjade ohutust käsitleva eksperdirühma koosolekul 2011. aasta aprillis; mitu liikmesriiki toetas plii piirnormide läbivaatamist. Mõned eelistasid seda teha 5 % lubatava päevadoosi alusel, teised viitasid 10 % lubatavale päevadoosile koos erandi või üleminekuperioodiga. Eksperdirühm ei olnud 10 % lubatava päevadoosi kasutamise vastu. Üks liikmesriik nõudis mõju hindamist. Hiljem väljendas mitu liikmesriiki toetust 5 % piirnormile ning erandit kunsti- ja käsitöömänguasjadele.
               
            
            
               Seejärel sai komisjon mänguasjatööstuse ettevõtetelt nende seisukohta käsitlevaid dokumente, milles märgitakse, et komisjoni algatusel oleks oluline mõju sektori konkurentsivõimele. Peamine mõju, mida tootmisharu ettevõtted rõhutasid, oli suutmatus jätkata teatavate mänguasjakategooriate turustamist. Seda arvesse võttes konsulteeris komisjon veel mänguasjasektoriga avaliku konsultatsiooni raames. Sidusrühmade sihtrühm sai teavet algatuse kohta ja neil paluti väljendada oma arvamust tuvastatud probleemide, võimaluste ja muude asjaomaste küsimuste kohta. Konsultatsioon avaldati portaalis „Sinu hääl Euroopas“, samuti ettevõtluse ja tööstuse peadirektoraadi mänguasjade ohutust käsitleval veebisaidil ning see vältas 2012. aasta 13. veebruarist kuni 2012. aasta 7. maini. Peale selle teavitati konsultatsioonist ettevõtjate ühendusi e-kirja teel ja paluti levitada teavet liikmete hulgas. Konsultatsiooni tulemused avaldati ja ettevõtjate ühendusi teavitati nende avaldamisest nõuetekohaselt.
            
            
               Komisjon kogus seisukohavõtte ka tarbijakaitseühingutelt, eelkõige tarbijate standardimises osalemise koordineerimise Euroopa ühingult (ANEC) ja Euroopa Tarbijaliitude Ametilt (BEUC). ANEC ja BEUC toetavad mänguasjades sisalduva plii piirnormide läbivaatamist, et tugevdada võimalikult palju laste kaitset kokkupuute eest pliiga ja seonduvate tagajärgede eest tervisele.
            
            
               Konsultatsiooni täiendasid intervjuud sidusrühmadega, mida tegid kaks väliskonsultanti oma uuringute raames: üks tervisekulude kohta, mis tulenevad laste kokkupuutest pliiga mänguasjade kaudu, teine algatuse mõju kohta mänguasjasektori konkurentsivõimele (vt allpool).
            
            
               5 % määra mõju ja asjaolu, et vaid väheseid mänguasju/mänguasjamaterjale tuleks kohandada plii uute minimaalsete piirnormidega, arutati kõigi sidusrühmadega mänguasjade ohutust käsitleva eksperdirühma koosolekul 2014. aasta mais. Osa liikmesriike eelistas toksikoloogilise kontrollväärtusena 5 % määra, samas kui teised pooldasid 10 % määra. Mänguasjatööstuse sidusrühmade ja tarbijate esindajate jagunemine nende seisukohtade alusel oli võrdne.
            
            
               •Eksperdiarvamuste kogumine ja kasutamine
            
            
               Väliskonsultandid tegid kaks uuringut: üks tervisekulude kohta, mis tulenevad laste kokkupuutest pliiga mänguasjade kaudu (
               
                  http://ec.europa.eu/DocsRoom/documents/6655/attachments/1/translations/en/renditions/native
               
               ), teine algatuse mõju kohta mänguasjasektori konkurentsivõimele (
               
                  http://ec.europa.eu/DocsRoom/documents/6654/attachments/1/translations/en/renditions/native
               
               ).
            
            
               •Mõjuhinnang
            
            
               
                  Komisjon koostas käesoleva muudatuse toetamiseks mänguasjades sisalduva plii piirnormide läbivaatamise mõjuhinnangu [insert link to summary when publicly available], mis sai mõju hindamise komiteelt positiivse arvamuse (Ares(2013)66470 - 18/01/2013).
               
               
                  Mõjuhinnangus käsitleti mitut poliitikavarianti: 1) alusstsenaarium: muutusteta jätkamine, 2) kehtivate piirnormide täielik läbivaatamine, 3) kehtivate piirnormide osaline läbivaatamine ja 4) pehme õiguse / iseregulatsiooni kasutamine. Alusstsenaariumi kohaselt ei nähta ette uusi kulusid, kuid see stsenaarium ei parandaks kuidagi laste tervise kaitset. Täielik läbivaatamine kooskõlas uusimate teaduslike andmetega annab suurimat kasu, sest selle tulemuseks oleks laste kõrgetasemeline kaitse kokkupuute eest pliiga, kuid see võib kaasa tuua olulise kulu tööstusele, sest halvimal juhul võivad teatavad mänguasjakategooriad saada täieliku tootmiskeelu. Osalise läbivaatamisega ei vähendataks laste kokkupuudet nende mänguasjade puhul, mis võivad tegelikult sisaldada liiga palju pliid, ja see annaks palju väiksemat kasu kui täielik läbivaatamine, kuid väldiks teatavate mänguasjade turule laskmise võimalikku keeldu ning võimaldaks piirata tööstuse kulusid. Pehme õiguse / iseregulatsiooni lähenemisviisiga kaasneksid tööstusele piiratud kulud, kuid see oleks enamasti ebatõhus ja tooks seega kaasa laste kaitse taseme vähese tõusu. 
               
               
                  Lõplikus ettepanekus eelistatakse täielikku läbivaatamist, mis annab suurimat kasu, sest see tooks kaasa laste kõrgetasemelise kaitse kokkupuute eest pliiga; samuti leiti, et Saksamaal 2 500 mänguasjaproovist saadud andmed osutasid, et turule lastud mänguasjad vastasid 91–100 % ulatuses ettepanekuga ette nähtud rangematele plii piirnormidele. Nagu ettepanekus sätestatud, hinnati täieliku läbivaatamise seisukohast järgmist mõju.
               
               
                  Mõju tervisele: laste väiksem kokkupuude mänguasjades sisalduva pliiga tooks võrreldes muutusteta jätkamise stsenaariumiga käitumis- ja tähelepanuprobleemidega (aktiivsus- ja tähelepanuhäire – ADHD) seoses kaasa 836 miljonit eurot täiendavat kasu ning 1 176 miljonit eurot vähenenud intelligentsuskvoodiga seoses.
               
               
                  Majanduslik mõju: mõju tootmisharu suutlikkusele turustada teatavaid mänguasju,
                     1
                   mis on valmistatud looduslikult pliid sisaldavatest toorainetest. Tööstusharu prognoosib tootmiskulude suurenemist ja tootevaliku vähenemist. Valiku hinnanguline mõju toodangu väärtuses oleks 89 miljonit eurot. Halvim stsenaarium oleks teatavate mänguasjade tegelik keelustamine. Võimalik keelustamine võib viia tootmise edasisest vähenemisest kuni nende mänguasjade täieliku väljatõrjumiseni ELis. Halvimal juhul tekitaks see 217 miljoni euro suuruse kahju.
               
            
            
               Sotsiaalkulud (mõju tööhõivele): valitud variandi hinnanguline mõju oleks 662 töökoha kadumine, mis vastab 8,5 miljonile eurole. Halvim stsenaarium – teatavate mänguasjade tegelik keelustamine – põhjustaks 2 112 töökoha kadumise, mis vastab 27,5 miljonile eurole. 
            
            
               •Õigusnormide toimivus ja lihtsustamine
            
            
               
                  Ettepanekuga ei tehta erandit mikroettevõtjatele, sest laste jaoks ei ole mänguasjades sisalduva väga toksilise pliimetalliga kokkupuutest tulenevad terviseriskid erinevad, kui mänguasju toodavad mikroettevõtjad või muud ettevõtjad.
               
               
                  Ettepanekus ei ole erisätteid vastavusse viimisega seotud kulude vähendamiseks VKEde ja teiste sidusrühmade jaoks, sest direktiiv 2009/48/EÜ, mida käesoleva ettepanekuga muudetakse, ei sisalda selliseid sätteid.
               
            
         
         
            
               
                  Riskid, millega tegelemine on ettepaneku eesmärk, nimelt mänguasjades sisalduva väga toksilise pliimetalliga kokkupuutest tulenevad terviseriskid, ilmnevad ainult füüsilises maailmas kokkupuutel füüsiliste mänguasjadega. Seega on ebaolulised „digitaalkontroll“ ja küsimus, kas ettepanek on internetivalmis ja sobiv nii füüsilise kui ka digitaalkeskkonna jaoks.
               
            
            
               4.MÕJU EELARVELE
            
            
               
                  Puudub.
               
            
            
               5.MUU TEAVE
            
            
               •Rakenduskavad ning järelevalve, hindamise ja aruandluse kord
            
            
               
                  Kõik liikmesriigid on üle võtnud direktiivi 2009/48/EÜ; ainult Saksamaal on lubatud säilitada ajutiselt plii riiklik piirnorm (vt eespool). Kolm kehtivat plii migratsiooni piirnormi on esitatud II lisa III osa punkti 13 tabelis ühel real. Migratsiooni piirnormide muutmine tähendab kolme kehtiva migratsiooni piirnormi asendamist tabelis kolme uue migratsiooni piirnormiga. Ülevõtmine liikmesriikide õigusesse eeldab sama. Seega näib, et rakenduskava ei ole vaja.
               
               
                  Konkreetselt selle ettepaneku jaoks ei ole ette nähtud järelevalve- ega hindamisvahendeid. Direktiivis 2009/48/EÜ sätestatakse liikmesriikidele kohustus saata komisjonile aruanne direktiivi, sealhulgas selle muudatuste kohaldamise kohta. Selline aruanne tuli saata 2014. aasta juuliks ja seejärel tuleb see saata iga viie aasta järel. Aruanne peab sisaldama mänguasjade ohutuse alase olukorra ja käesoleva direktiivi tulemuslikkuse hinnangut ning iga liikmesriigi turujärelevalvega seotud tegevuse ülevaadet.
               
            
            
               •Selgitavad dokumendid (direktiivide puhul)
            
            
               
                  Sarnane varasem muudatus (komisjoni direktiiv 2012/7/EL) ega teised muudatused (komisjoni direktiivid 2014/79/EL, 2014/81/EL, 2014/84/EL, (EL) 2015/2115, (EL) 2015/2116 ja (EL) 2015/2117) ei ole tekitanud rakendamisprobleeme. Seega on protsess nüüdseks rutiinne ning ülevõtmist käsitlevate selgitavate dokumentide järele ei paista olevat vajadust.
               
            
            
               •Ettepaneku sätete üksikasjalik selgitus
            
            
               
                  Ettepaneku artikliga 1 asendatakse kehtivad direktiivi 2009/48/EÜ II lisa III osa punktis 13 esitatud plii migratsiooni piirnormid järgmiste uute migratsiooni piirnormidega: 2,0 mg/kg kuivas mänguasjamaterjalis, 0,5 mg/kg vedelas mänguasjamaterjalis ning 23 mg/kg mahakraabitud mänguasjamaterjalis.
               
               
                  Ettepaneku artikliga 2 sätestatakse liikmesriikide kohustus üle võtta muudetud migratsiooni piirnormid 18 kuu jooksul alates avaldamisest Euroopa Liidu Teatajas, neid sellest kuupäevast alates kohaldada ja komisjoni ülevõtmismeetmetest teavitada.
               
            
            
               2016/0267 (NLE)
            
            
               Ettepanek:
            
            
               NÕUKOGU DIREKTIIV,
            
            
               millega muudetakse tehnika arenguga kohandamise eesmärgil Euroopa Parlamendi ja nõukogu direktiivi 2009/48/EÜ (mänguasjade ohutuse kohta) II lisa plii osas
            
            
               (EMPs kohaldatav tekst)
            
            
               EUROOPA LIIDU NÕUKOGU,
            
            
               võttes arvesse Euroopa Liidu toimimise lepingut,
            
            
               võttes arvesse Euroopa Parlamendi ja nõukogu 18. juuni 2009. aasta direktiivi 2009/48/EÜ mänguasjade ohutuse kohta,
                  2
                eriti selle artikli 46 lõike 1 punkti b,
            
         
         
            
               võttes arvesse komisjoni ettepanekut
            
            
               ning arvestades järgmist:
            
            
               (1)Direktiivis 2009/48/EÜ on sätestatud migratsiooni piirnormid mänguasjadele või mänguasjade osadele seoses teatavate kemikaalidega, sealhulgas pliiga, mis võivad sisalduda kuivas, vedelas ja mahakraabitud mänguasjamaterjalis. Plii piirnormid on kuiva mänguasjamaterjali puhul 13,5 mg/kg, vedela puhul 3,4 mg/kg ja mahakraabitud mänguasjamaterjali puhul 160 mg/kg.
            
            
               (2)Piirnormid tuginevad Madalmaade rahvatervise ja keskkonnainstituudi soovitustele, mis on esitatud 2008. aasta aruandes
                  3
               . Madalmaade rahvatervise ja keskkonnainstituudi soovitused põhinevad järeldusel, et laste kokkupuude mänguasjades sisalduva pliiga ei tohi ületada teatavat taset, mida nimetatakse lubatavaks päevadoosiks. Aruandes määrati plii toksikoloogiline kontrollväärtus, mille järgi lubatav päevadoos on 3,6 mikrogrammi kehamassi kilogrammi kohta päevas.
            
            
               (3)Kuna lapsed puutuvad pliiga lisaks mänguasjadele kokku ka teiste allikate kaudu, võib selle lubatav sisaldus mänguasjades olla vaid teatav protsent toksikoloogilisest kontrollväärtusest. Toksilisuse, ökotoksilisuse ja keskkonna teaduskomitee on soovitanud, et mänguasjadest ei tohiks eralduda üle 10 % plii maksimaalsest lubatavast päevadoosist
                  4
               . Tervise ja keskkonnariskide teaduskomitee on selle seisukohaga nõus ja leiab, et mänguasjadest eralduva plii määr ei tohiks ületada 10 % toksikoloogilisel hinnangul põhinevast kontrollväärtusest
                  5
               . Kuna plii on arvatud eriti toksiliste ainete hulka, on selle direktiivis 2009/48/EÜ sätestatud piirnormid poole väiksemad asjaomase teaduskomitee kriteeriumide alusel ohutuks peetavast tasemest tagamaks, et esinevad üksnes headele tootmistavadele vastavad plii jäljed. Seetõttu kehtestati kõnealuses direktiivis mänguasjadest eralduva plii piirnormiks 5 % lubatavast päevadoosist.
            
            
               (4)Euroopa Toiduohutusamet (EFSA) on jõudnud järeldusele, et pliil kui toksilisel metallil ei ole künnisväärtust, millest allpool ei avalda pliiga kokkupuutumine tervisele ohtlikku mõju. Isegi vähene kokkupuude pliiga võib põhjustada neurotoksilisust, nimelt närvisüsteemi- ja ajukahjustusi, eelkõige õpiraskusi. Seega ei tohiks EFSA avaldatud uute teaduslike andmete järgi lubatavat päevadoosi toksikoloogilise kontrollväärtusena enam kasutada
                  6
               .
            
            
               (5)EFSA on seisukohal, et plii piirnormide kehtestamisel tuleb kasutada uut toksikoloogilist kontrollväärtust BMDL01 (võrdlusdoosi määr), mis on seotud neuroloogiliste arenguhäiretega. BMDL01 on võrdlusdoosi alumine usalduspiir (95. protsentiil), mis vastab 1 %-le lisariskist laste vaimsele mahajäämusele (üldise intelligentsuskvoodi kohaselt), mis tähendab intelligentsuskvoodi 1punktilist vähenemist testi skaalal
                  7
               . BMDL01 vastab plii tarbimisele 0,5 mikrogrammi kehamassi kilogrammi kohta päevas.
            
            
               (6)Euroopa Kemikaaliameti (ECHA) riskihindamise komitee (RAC) on määranud kooskõlas Euroopa Toiduohutusameti seisukohtadega kindlaks, et BMDL01 on pliiga kokkupuutumisel suurim lubatav kogus
                  8
               . Kuna Euroopas on praegune laste keskmine vere pliisisaldus kuni neli korda suurem kui suurim lubatav kogus pliiga kokkupuutumisel ning kuna neuroloogilistele arenguhäiretele ei saa kehtestada künnisväärtust, tuleb iga võimalikku lisakokkupuudet ainega vältida nii palju kui võimalik
                  9
               .
            
            
               (7)Kohaldades viimaseid teaduslikke arengusuundi Madalmaade rahvatervise ja keskkonnainstituudi 2008. aasta aruandes nimetatud metoodika suhtes, mille abil arvutatakse välja mänguasjades sisalduvate elementide ohutud piirnormid, ning kohaldades direktiivis 2009/48/EÜ esitatud lähenemisviisi eriti toksiliste kemikaalide, nagu plii, riskide juhtimisel, tuleks üle vaadata direktiivis 2009/48/EÜ sätestatud plii mänguasjades esinemise piirnormid ja määrata nende tasemeks 5 % BMDL01-st, et kaitsta laste tervist.
            
            
               (8)Madalmaade rahvatervise ja keskkonnainstituudi 2008. aasta aruande paranduses,
                  10
                mis avaldati 2015. aastal, leiti, et kuiva ja vedela mänguasjamaterjali koguseid, mida lapsed eeldatavasti alla neelavad, koguseid, millel Madalmaade rahvatervise ja keskkonnainstituudi 2008. aasta aruande piirnormide soovitused põhinesid, tuleks väljendada päevaste koguste asemel nädalaste kogustena. Seejärel väitis SCHER, et algselt soovitatud allaneelatavad kogused on asjakohased ja neid tuleks ka edaspidi väljendada päevaste koguste, mitte nädalaste kogustena,
                  11
                kinnitades sellega, et Madalmaade rahvatervise ja keskkonnainstituudi 2008. aasta aruandes mänguasjades sisalduvate keemiliste elementide ohutute piirnormide arvutamiseks kasutatud metoodika on õige. Seetõttu tuleks Madalmaade rahvatervise ja keskkonnainstituudi 2008. aasta aruandes kasutatud metoodikat mänguasjades sisalduva plii läbivaadatud piirnormide kehtestamisel endiselt rakendada.
            
            
               (9)Seepärast tuleks direktiivi 2009/48/EÜ vastavalt muuta.
            
            
               (10)Direktiivi 2009/48/EÜ artikli 47 kohaselt loodud komitee ei ole käesolevas direktiivis sätestatud meetmete kohta oma arvamust avaldanud ning seepärast esitas komisjon kõnealuseid meetmeid käsitleva ettepaneku nõukogule ja saatis selle Euroopa Parlamendile,
            
            
               ON VASTU VÕTNUD KÄESOLEVA DIREKTIIVI:
            
            
               Artikkel 1
            
            
               Direktiivi 2009/48/EÜ II lisa III osa punktis 13 esitatud tabelis asendatakse pliid käsitlev kanne järgmisega:
            
            
                     
                        Element 
                     
                  
                  
                     
                        mg/kg
                     
                     
                        kuivas, hapras, pulbrilaadses või elastses mänguasjamaterjalis
                     
                  
                  
                     
                        mg/kg
                     
                     
                        vedelas või kleepuvas mänguasjamaterjalis 
                     
                  
                  
                     
                        mg/kg
                     
                     
                        mahakraabitud mänguasjamaterjalis 
                     
                  
               
                     
                        „Plii
                     
                  
                  
                     
                        2,0
                     
                  
                  
                     
                        0,5
                     
                  
                  
                     
                        23“
                     
                  
               
               Artikkel 2
            
            
               1.Liikmesriigid võtavad vastu ja avaldavad käesoleva direktiivi järgimiseks vajalikud õigus- ja haldusnormid hiljemalt […(Fill in date falling 18 months after publication in the OJ)]. Nad edastavad kõnealuste normide teksti viivitamata komisjonile.
            
            
               Nad kohaldavad neid norme alates […(Fill in same date as in previous subparagraph)].
            
            
               Kui liikmesriigid need normid vastu võtavad, lisavad nad nendesse normidesse või nende normide ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.
            
         
         
            
               2.Liikmesriigid edastavad komisjonile käesoleva direktiiviga reguleeritavas valdkonnas nende poolt vastuvõetud põhiliste õigus- ja haldusnormide teksti.
            
            
               Artikkel 3
            
            
               Käesolev direktiiv jõustub kahekümnendal päeval pärast selle avaldamist Euroopa Liidu Teatajas.
            
            
               Artikkel 4
            
            
               Käesolev direktiiv on adresseeritud liikmesriikidele.
            
            
               Brüssel,
            
            
               
                     Nõukogu nimel
               
               
                     eesistuja
               
            
         
         
            
                  
                     (1)
                  Kõnealused mänguasjad on kunsti- ja käsitöömänguasjad, mis moodustavad keskmiselt umbes 6,5 % mänguasjade müügist ELis. Vt Ecorys „Competitiveness Proofing Toy Related Industry. Impact of new lead migration limits on the competitiveness of European manufacturers”. Ettevõtluse ja tööstuse peadirektoraadi mõjuhindamise raames tellitud uuring. 2012, lk 69.
               
               
                  
                     (2)
                  ELT L 170, 30.6.2009, lk 1.
               
               
                  
                     (3)
                  „Chemicals in Toys. A general methodology for assessment of chemical safety of toys with a focus on elements“, J.G.M. Van Engelen, J.G.M. et al., Madalmaade rahvatervise ja keskkonnainstituudi aruanne 320003001/2008, 
                  
                     http://www.rivm.nl/bibliotheek/rapporten/320003001.pdf
                  
                   
               
               
                  
                     (4)
                  Toksilisuse, ökotoksilisuse ja keskkonna teaduskomitee arvamus „Assessment of the bioavailability of certain elements in toys“, vastu võetud 22. juunil 2004, lk 3.
               
               
                  
                     (5)
                  Tervise- ja keskkonnariskide teaduskomitee arvamus „Evaluation of the migration limits for chemical elements in toys“ , vastu võetud 1. juulil 2010, lk 5.
               
               
                  
                     (6)
                  EFSA teaduskomisjoni (CONTAM-komisjoni) arvamus „Scientific Opinion on Lead in Food“, 2013, lk 5. Arvesse võetud tervise- ja keskkonnariskide teaduskomitee arvamuses „Opinion on a Lead Standard in Drinking Water“, vastu võetud 11. jaanuaril 2011.
               
               
                  
                     (7)
                  CONTAM-komisjoni arvamus „Scientific Opinion on Lead in Food“, 2013, lk 5, lk 98.
               
               
                  
                     (8)
                  Euroopa Kemikaaliameti (ECHA) arvamus „Opinion on an Annex XV dossier proposing restrictions on lead and its compounds in articles intended for consumer use“, vastu võetud 10. detsembril 2013, ECHA/RAC/RES-O-0000003487-67-04/F, lk 5.
               
               
                  
                     (9)
                  Samas.
               
               
                  
                     (10)
                  
                  
                     http://www.rivm.nl/bibliotheek/rapporten/320003001.pdf.
                  
                   
               
               
                  
                     (11)
                  Tervise- ja keskkonnariskideteaduskomitee (SCHER), lõplik arvamus teemal „Estimates of the amount of toy materials ingested by children“, vastu võetud 8. aprillil 2016. 
                  
                     http://ec.europa.eu/health/scientific_committees/environmental_risks/docs/scher_o_170.pdf.